Predkladacia správa

Podpredseda vlády Slovenskej republiky pre európske záležitosti, ľudské práva a menšiny spolu s ministrom vnútra predkladajú iniciatívny materiál, ktorého cieľom je informovať vládu o aktivitách v rámci boja proti obchodovaniu s ľuďmi.

Materiál stručne predstavuje súčasný stav boja proti obchodovaniu s ľuďmi v Slovenskej republike, legislatívny stav týkajúci sa tejto problematiky (v medzinárodnom práve i vo vnútroštátnom práve), ako aj návrhy krátkodobých a strednodobých opatrení na posilnenie boja proti obchodovaniu s ľuďmi.  Tieto návrhy vytvárajú predpoklady pre prijatie komplexného Národného akčného plánu boja proti obchodovaniu s ľuďmi do konca roku 2005.

	Materiál počíta s dvoma variantmi vyčlenenia finančných prostriedkov vo výške 1 000 000 Sk na financovanie aktivít spojených s pomocou obetiam obchodovania s ľuďmi v roku 2005, a to z rozpočtovej kapitoly ministerstva vnútra alebo spôsob financovania nájde minister financií. Súčasne sa navrhuje zvýšenie celkových početných stavov Policajného zboru na rok 2006 o 14 miest policajtov, ktoré budú účelovo viazané na posilnenie odboru obchodovania s ľuďmi, sexuálneho vykorisťovania a podpory obetí úradu boja proti organizovanej kriminalite Prezídia Policajného zboru a na vytvorenie podmienok na zriadenie vysunutých pracovísk tohto odboru v regiónoch Slovenskej republiky. Na zabezpečenie realizácie uvedeného návrhu je potrebné pre rozpočtovú kapitolu Ministerstva vnútra SR na rok 2006 vyčleniť celkom 9 057 tis. Sk. Ďalšie financovanie aktivít súvisiacich s bojom proti obchodovaniu s ľuďmi bude riešené v Národnom akčnom pláne boja proti obchodovaniu s ľuďmi. Zároveň sa navrhuje vymenovať národný koordinátor pre boj proti obchodovaniu s ľuďmi, ktorý bude koordinovať prípravu Národného akčného plánu ako aj aktivity súvisiace s bojom proti obchodovaniu s ľuďmi.

Materiál je predkladaný so zásadným rozporom s Ministerstvom financií SR týkajúcim sa uvoľnenia finančných prostriedkov potrebných na zabezpečenie financovania boja proti obchodovaniu s ľuďmi.